Juan Alberto Melgar
<s>Juan Alberto Melgar Castro (Marcala, 20. lipnja 1930. – San Pedro Sula, 2. prosinca 1987.) bio je honduraški general koji je od 1975. do 1978. godine bio predsjednik Hondurasa; Melgar je na vlast došao svrgnuši diktatora Oswalda Lópeza Arellana s vlasti, samo da bi tri godine kasnije druga vojna frakcija svrgnula njega.</s>

<s>Rođen u Marcali, Melgar se postepeno uspinjao u vojnoj hijerarhiji vojske Hondurasa.</s><s>Na početku karijere bio je član počasne predsjedničke garde predsjednika Tiburcija Caríasa Andina, dok je sredinom 70-ih godina postao zapovjednik oružanih snaga; godine 1975. imenovan je državnim tajnikom za upravu i pravosuđe.</s>

<s>Nedugo zatim, nakon što je zemlju potresla afera "Bananagate", Melgar je poveo vojsku protiv korumpiranog predsjednika Oswalda Lópeza Arellana i svrgnuo ga u puču; Melgar je nakon toga preuzeo vodstvo u Hondurasu kao vojni diktator.</s><s>Za njegova mandata došlo je do potpisivanja sporazuma o medijaciji sa Salvadorom, s kojim je Honduras vodio sukob na granici još od Nogometnog rata 1969. godine, ali i sklapanja ugovora o suradnji s Gvatemalom i Nikaragvom.</s><s>Promulgirao je i Zakon protiv neosnovanog bogaćenja javnih službenika te je bio zaslužan za pokretanje hidroelektrane "Francisco Morazán".</s>

<s>Početkom kolovoza 1978. godine, frakcija vojske koju je predvodio Policarpo Paz García povela je vojni udar i svrgnula Melgara, zamijenivši jednu vojnu diktaturu drugom.</s><s>Melgar se povukao i preminuo od srčanog udara u San Pedro Suli 1987. godine.</s>

<s>Honduraški političari
Predsjednici Hondurasa
Generali
Pučisti</s>

